
Csernely borsodi kistelepülés biomassza tüzelőanyagainak vizsgálata

Az utóbbi években az energiaellátás és a környezetvédelem számos országban központi témává vált, így Magyarországon is. Az Európai Unió által hozott környezetvédelemi előírások egyre szigorodnak, és a fosszilis energiahordozók által kiváltott gazdasági és környezeti problémák elősegítették a megújuló energiaforrások térnyerését.
Hazánkban egyre több háztartásban és településen merült fel az energiatakarékosság kérdése, illetve a megújuló energiák hasznosítása. Magyarországon is jelentős törekvések indultak meg a kisebb hálózatokba szervezett autonóm energiatermelésre, amely igazodik a helyi környezeti adottságokhoz. Tehát a helyi forrásokra való támaszkodás még inkább felértékeli a vidéki térségek szerepét, illetve munkahelyeket is létesít. Magyarország környezeti adottságaiból kiindulva a megújuló energiaforrások közül a biomassza rendelkezik olyan potenciállal, amely lehetőséget ad a fosszilis energiahordozók részleges helyettesítésére.
A Tudományos Diákköri Dolgozatomban a szilárd bio-tüzelőanyagok keletkezését, felhasználását és égetési technológiáját tekintem át. Laboratóriumi méréseim adatai alapján részletesen bemutatom a Csernely borsodi kistelepülés határában megtermelt biomassza tüzelőanyagok tüzeléstechnikai jellemzőit.
A biomasszák tüzelésénél fontos paraméter a nedvességtartalom, a karbontartalom és a fűtőérték, amelyektől erősen függ, hogy mennyi hőenergiát hasznosíthatunk a tüzelőanyagból. Fontos paraméter a hamutartalom, illetve annak lágyulási tulajdonságai. Ezek a jellemzők alapvetően szabják meg a kazán üzemeltetési hőmérsékletét, mert a hamu meglágyulva, a kazán tűzterének falazatára és hőcserélő felületére lerakódva számos nehézséget idézhet elő.



